洪咨夔
赵忠简孙璧见过有诗用韵
薄命窘震凌，余生飒粪朽。
闲闲饱款竹，寂寂老锻柳。
溪空渔争隈，野熟饮被肘。
有邻晨致薤，无客夜剪韭。
忽来闯户屦，自拿问字酒。
初见子眉睫，徐语应心口。
顾予果谁与，恐子不我友。
维昔燕夹攻，坐使汴失守。
应奉固乱阶，新法实祸首。
疗危非庸医，救败须国手。
丰魏两翁夺，关洛孤愤久。
人谋密相济，天意断非偶。
攻守岂必同，胜负亦常有。
谁推奸人出，竟堕黠虏诱。
包将复仇戈，付与扫悉帚。
风云激矢脱，日月峻轮走。
残膻污北雪，遗憾挂南斗。
功名本同舟，学术乃各牖。
一时策得失，千古史妍丑。
忠简社稷臣，尚起九京否。